כאן חינוכית

רקע

כחלק מחוק תאגיד השידור הציבורי הישראלי, קו הזמן של ערוצי הברודקאסט בישראל
במשך השנים חלה הידרדרות חמורה במעמדה ובתפקודה של רשות השידור. לאחר איסוף נתונים רבים ודוחות הוחלט שכדאי לסגור את הרשות, ולשם כך נדרשה חקיקה. על אף שמעולם לא היה כל קשר בין הטלוויזיה החינוכית לרשות השידור (בדומה ליחסי רשות השידור-גלי צה"ל), למעט חלוקת שעות השידור ותדר הערוץ עצמו למשך שנים רבות (עד תחילת שנות ה-2000), עם חקיקת חוק השידור הציבורי החדש הוחלט לכלול גם את הטלוויזיה החינוכית הישראלית.
לגיבוש החקיקה הנדרשת הקימה הכנסת את הוועדה המיוחדת לדיון בהצעת חוק השידור הציבורי, בראשות חברת הכנסת קארין אלהרר. הוועדה החלה את דיוניה ב-11 ביוני 2014 וקיימה מספר ישיבות רב. ב-9 ביולי אושר נוסח הצעת החוק (שבתוכה גם סגירת החינוכית, ראו סעיף 120). ב-29 ביולי 2014 אושר חוק השידור הציבורי. החוק מורה על הקמת תאגיד השידור הישראלי ועל סגירת רשות השידור, וסגירת החינוכית כ-15 חודשים לאחר העלייה לשידור של התאגיד.
הערוץ יועד לשדר תוכני ילדים במשך כל שעות היום, בניגוד לחינוכית ששידרה תכנים למבוגרים בשעות הערב והלילה. בעקבות זאת, חלק מתכני החינוכית עברו לשידור ב"כאן 11" ולחלקן הוחלט שיופקו עונות חדשות. למרות זאת, חלק מן התכנים משודרים בשני הערוצים, כמו התוכנית "גלילאו". עד לאירוויזיון 2019, עמד הערוץ בהגדרה שהוצבה לו על ידי התאגיד, ובתקופת האירוויזיון שימש כערוץ לשידורי האירוויזיון בשפת הסימנים - דבר החורג מההגדרה שניתנה לו על ידי התאגיד.
בתחילת אוגוסט 2018 פרסם התאגיד מודעות דרושים שמיועדות לעובדי החינוכית בלבד, וזאת עקב התיקון לחוק השידור הציבורי לפיו התאגיד יקלוט 40 מעובדי הטלוויזיה החינוכית. נכון לסוף נובמבר 2018 טרם נקלטו 40 עובדי הטלוויזיה החינוכית.
ב-17 בינואר 2019 מונה עומר מנור למנהל "כאן חינוכית".

מאבקים נגד סגירת החינוכית

במקביל לסגירת רשות השידור והמאבקים כנגד הסגירה, החלו מספר מאבקים גם כנגד סגירת הטלוויזיה החינוכית הישראלית.
במסגרת הקמת תאגיד כאן מונה אלדד קובלנץ במקביל להיותו מנכ"ל הטלוויזיה החינוכית, גם למנכ"ל זמני של התאגיד. בתחילת אוגוסט התפוצץ המשא ומתן בין ההנהלה לעובדים, כשעובדי החינוכית העלו לשידור שקופית שבה קראו להנהלת התאגיד להגיע עמם להסכם ולמנוע את סגירת החינוכית. כתוצאה מהמהלך החליט קובלנץ להפסיק לחלוטין את שידורי החינוכית בכאן 11. לאור מחאות של עובדי החינוכית בטענה לניגוד עניינים בין תפקידיו של קובלנץ, יצא קובלנץ לחל"ת בספטמבר 2017 ובמקומו מונתה אורנה שמחון.
הטלוויזיה החינוכית הפיקה ושידרה מספר תשדירים כנגד סגירתה, בהם משולבים דמויות מתוכניות החינוכית כגון קישקשתא, וקטעים מתוכניות החינוכית כגון סרט ערבי (מהתוכנית "זהו זה!"), והתקיימה מחאה כנגד הסגירה בדף הפייסבוק "החברים של קישקשתא", כמו גם הפגנות ציבוריות, ודיונים בכנסת אודות הסגירה.
בנוסף לכך, התנהלו כמה מאבקים נקודתיים בין ועדי העובדים בחינוכית לבין ההנהלה ומשרד האוצר בעקבות אובדן רצועת השידור של החינוכית בערוץ 2 עקב סגירתו, שהוביל להיעלמות מענק עבור שידור תוכניות בערוץ 2, עם הפסקת השידורים בערוץ. ההנהלה והאוצר הציעו לעובדים להמיר את המענק בהטבה תמורת שידור תוכני החינוכית בתאגיד. במקביל, התוכנית "ערב חדש", ששודרה בערוץ הראשון ב–16:59, הייתה אמורה לעבור לשידור ב–16:00 ב"כאן 11" — אך העובדים טענו כי הקדמת השידור תפגע בתשלום שהם מקבלים על שעות נוספות, ולבסוף התוכנית הועברה לרצועת שידור מאוחרת יותר בערוץ 23 של החינוכית.
עובדי וצופי הטלוויזיה החינוכית ניהלו מאבק ממושך כנגד סגירתה, כשהם טוענים שאיתה יאבד ידע מקצועי ייחודי על השילוב בין טלוויזיה, חינוך ופדגוגיה. עוד טענו כי בניגוד לטלוויזיה החינוכית שהפיקה את רוב תכניה באולפניה, יתבסס ערוץ הילדים החדש בתאגיד על מיקור חוץ ורכש הפקות - דבר שנתמך בהצהרות התאגיד כי להקמת הערוץ החדש הוקצו 13 תקני כוח אדם בלבד. מספר הצעות חוק הונחו על שולחן הכנסת במטרה למנוע את סגירת הטלוויזיה החינוכית והקמת הערוץ החדש, אולם הן לא צלחו - בין היתר על רקע התנגדות ראש הממשלה בנימין נתניהו.
בעקבות נפילת הצעות החוק להצלת הטלוויזיה החינוכית, ביולי 2018 הוכרז שהיא תיסגר סופית ב-15 באוגוסט וערוץ הילדים החדש יעלה ביום שאחריו וצפוי להיקרא "כאן חינוכית".
ב-14 באוגוסט, יום לפני תחילת שידורי הערוץ החדש, פורסם כי עובדי החינוכית מסרבים להעביר חומרים טלוויזיוניים ארכיוניים לתאגיד, בניגוד לחוק. בשל כך בתוך זמן קצר ייגמרו שעות התוכן בכאן חינוכית. כמו כן, עובדי החינוכית מסרבים להעביר לתאגיד סיסמאות למחשבים ופרטי כניסה למשתמשים של החינוכית ברשתות החברתיות, מה שמונע את המשך הפעילות של החינוכית ברשת והעלאת תכנים חדשים ליוטיוב. לאחר עיכובים, העבירו העובדים את הסיסמאות ב-25 בספטמבר, והחלה פעילות כאן חינוכית ברשת.

לאחר הסגירה

ב-25 בספטמבר 2018, כחודש וחצי לאחר סיום שידורי הטלוויזיה החינוכית בפלטפורמות השונות והפסקת הפעילות של הטלוויזיה ברשתות החברתיות השונות, חשבונות היוטיוב, פייסבוק וטוויטר של הטלוויזיה החינוכית הועברו לידי התאגיד. דפי הטוויטר והפייסבוק שינו את שמם ואת המותג ל"כאן חינוכית", ואילו ביוטיוב השתנה רק המיתוג והשם נותר "חינוכית ראשונים בעולם". כתובת דף הפייסבוק הישנה, שהייתה "23tv.tv" הוחלפה ב"kann23tv". עם זאת, אפליקציות הטלוויזיה החינוכית, אתר האינטרנט וחשבון האינסטגרם של החינוכית נותרו כשהיו, וככל הנראה לא הועברו לידי התאגיד.
נכון ל-4 באוקטובר 2018, למרות ההצהרות כי ישולבו 40 מעובדי הטלוויזיה החינוכית בתאגיד השידור הישראלי בתמורה לתוספת תקצוב של 12 מיליון ש"ח לשנה, לא פורסם אם וכמה מעובדיה שולבו בתאגיד. ב-9 באוקטובר 2018, פורסם כי כ-80% מעובדי החינוכית חתמו על הסכם פרישה וכ-30 עובדים אחרים ממתינים להצעה להשתלב בעבודה במשרדי הממשלה, כמו כן הוחלט על ידי ההסתדרות שלא להעביר לידי התאגיד את חומרי הארכיון וחומרים נוספים עד לחתימה סופית על הסכם ההעסקה של העובדים שהתניידו למשרדי ממשלה אחרים. בינתיים הועלו תכנים רבים לאתר התאגיד, כאלו שההקלטות שלהם הושגו בדרכים חלופיות, אבל לא באיכות גבוהה מספיק להעלותם לשידור טלוויזיה. עם זאת, ארכיון הטלוויזיה החינוכית טרם הועבר לידי תאגיד השידור.
ב-17 בינואר 2019 מונה עומר מנור למנהל "כאן חינוכית".
ב-6 במרץ 2019, בית הדין לעבודה סיכם כי ארכיון הטלוויזיה החינוכית יועבר לתאגיד השידור הישראלי. כולל תוכני המדיה והאינטרנט כולל ערוץ היוטיוב של הערוץ, אולם עדיין לא נמצאו פתרונות לעובדי הטלוויזיה החינוכית לשעבר.
ב-26 במאי 2019, פורסם כי ארכיון החינוכית הועבר לתאגיד וגם הבובות יועברו לתאגיד בקרוב ובנוסף המדינה תציע לכ-40 העובדים שנותרו הצעת עבודה בשירות המדינה.

תקציב

עלות תפעול הערוץ החדש בתאגיד השידור הישראלי עומדת על כ-105.1 מיליון שקל לשנה, הכוללת תקציב של 40 מיליון שקל שיעביר משרד האוצר לתאגיד לשם הפעלת הערוץ, 50 מיליון שקל שיעביר משרד החינוך לשם רכש תוכניות ועד כ-15 מיליון שקל של עלויות של קליטת עובדים בתאגיד ועוד.

טלוויזיה

שידורי הערוץ החלו בלילה שבין 14 ל-15 באוגוסט 2018, והוא משדר תוכניות לילדים 24 שעות ביממה. בשונה מהטלוויזיה החינוכית, "כאן חינוכית" לא משדרת תוכני אקטואליה. תוכניות בשידור חוזר המזוהות עם הטלוויזיה החינוכית, כגון קרובים קרובים וזהו זה, תשודרנה בכאן 11, כמו גם תוכניות למבוגרים כגון חדר 101, שיחת נפש, קופה ראשית, אינטרמצו עם אריק וחוצה ישראל, שעל פי הערכות, תופק לחלקן עונות חדשות במסגרת כאן 11. הערוץ משדר תוכניות לילדים שהופקו בימי הטלוויזיה החינוכית דוגמת גלילאו, החפרנים, שוסטר ושוסטר, שרגא בישגדא, ילדי בית העץ, אבודים בריבוע, מתחת לעור ועוד. כמו כן משודרות תוכניות נוסטלגיה שהופקו על ידי חינוכית כמו פרפר נחמד, בלי סודות, בסוד העניינים ובבית של פיסטוק. בערוץ צפויות להיות משודרות גם הפקות חוץ חדשות לחלוטין.
הטלוויזיה החינוכית הישראלית שידרה את התוכנית האחרונה, פרק הסיום של הסדרה "אבודים", ב-13 באוגוסט בשעה 23:30. מייד לאחר מכן, ב-0:11, עלתה שקופית פרידה, ששודרה עד להעברת האפיק לתאגיד ב-23:53 למחרת, אז הוצגה שקופית המבשרת על תחילת השידורים, בה נראה סמלילה של "כאן חינוכית". בחצות החלו שידורי הערוץ החדש, בתוכנית הראשונה של "מה הדיבור" עם שירי ארצי ואילן פלד.
ב-5 באוקטובר שודר לראשונה תוכן שהופק עבור "כאן חינוכית", בדמות קדם אירוויזיון הילדים 2018, ששודר גם בערוץ זה וגם בכאן 11 בשידור משותף. ב-25 בנובמבר שודר אירוויזיון הילדים 2018 בפעם הראשונה בתאגיד "כאן", בשידור בלעדי בערוץ, אותו ליוו דודו ארז ועלמה זהר.
התאגיד נמצא בדיונים מול פלטפורמות הטלוויזיה השונות להעברת שידורי הערוץ ב-HD.
החל מ-25 בנובמבר "כאן חינוכית" החל לשדר גם סדרות רכש. בין סדרות הרכש שמשודרות: רכבת הדינוזאורים, הדרדסים, ספלאש ובאבלס, זאק וקוואק, אולי ומון, היכון הכן טוס, חבורת הקצב, שון כבשון והפרוגלים.
ב-10 בדצמבר שודר השידור הסדיר הראשון של הערוץ, "חיות במה מסכמות שנה".
ב-25 בספטמבר התאגיד פרסם קול קורא להפקת תוכני מקור עבור הערוץ.
באפריל 2019 עלתה התוכנית הראשונה בהפקה מקורית של הערוץ, "חיות רשת". בדומה ל"חיות במה" על כל עונותיה, יש נושא מוגדר לתוכנית, והנושא הוא כוכבי רשת ישראלים. התוכנית היא בהנחייתו של דרור גלוברמן.
ב-14 במאי 2019 שודרה הגרסה המונגשת לחירשים של חצי הגמר הראשון של אירוויזיון 2019 במקביל לשידור בכאן 11. מהדורה מונגשת זו, כחלק מ-3 גרסאות מונגשות שהופקו לאירוויזיון, שודרו בשידור חי דרך חשבון היוטיוב של "כאן 11". שידור האירוויזיון חרג מהמנדט שהציב תאגיד השידור הישראלי לשידורי "כאן חינוכית", לפיו ערוץ "כאן חינוכית" ישדר בכל שעות היממה תכנים המתאימים לילדים בלבד, בשונה מהטלוויזיה החינוכית ששידרה בשידורי הערב תוכני מבוגרים.
ב-17 בספטמבר 2019 שודר לראשונה משדר בחירות מיוחד לילדים בשם "בוחרים בחפרנים", זה היה משדר הבחירות הראשון מסוגו ששודר בחינוכית.
ב29 בספטמבר הוכרזה סדרת מקור חדשה בהנחיית איתי הרמן בשם משחקי מוחות.

אינטרנט

התאגיד החל לשדר באינטרנט שידורי ניסיון ב-8 באוגוסט, מספר ימים לפני סגירתה הצפויה של הטלוויזיה החינוכית. ביממה האחרונה לפני פתיחת הערוץ ואיחוד שידור אינטרנט ושידור הטלוויזיה שודרה שקופית המבשרת את פתיחתו הצפויה של הערוץ.
בשלב הראשון אתרי כאן חינוכית נשארו במתכונתם הנוכחית ובהמשך הוטמעו בתוך אתר תאגיד השידור הישראלי. ערוצי היוטיוב של החינוכית וכן עמוד הפייסבוק המשיכו לפעול באותו אופן. בנובמבר 2018 נסגר אתר הטלוויזיה החינוכית וכעת הוא מקשר לדף האינטרנט של כאן חינוכית. כמו כן ב-19 בנובמבר הושק עמוד פייסבוק חדש בשם "כאן חינוכית ילדים", אשר מועלים בו תכנים שמתאימים במיוחד לילדים, בניגוד לעמוד הפייסבוק הרגיל שבו מועלים בעיקר תוכני עבר ובדיחות הקשורות בתכנים של הערוץ. ב-3 בפברואר 2019 עודכן יישומון החינוכית ושמו שונה ל"כאן חינוכית".
ב-14 במאי 2019, הדף להזרמת השידור החי של הערוץ הושחת בידי האקרים, בזמן השידור החי של האירוויזיון, והוחלף בסרטון המציג איום על תקיפת טילים מתוכננת על מתחם האירוויזיון. לאחר סיום המשדר, לאחר שטופל המקרה והוחזר הנגן המקורי, האתר נתקף בשנית והוחלף הנגן בעבור "כאן 11", "כאן חינוכית" ודף השידור החי המיועד למשדר האירוויזיון שהחליף זמנית את דף השידור הרגיל של "כאן 11". כמו כן, נוצר שידור חי פיקטיבי המתחזה ל"כאן" ביוטיוב ולשידור האירוויזיון, שבעקבות המתקפה החליף מאוחר יותר את הנגן המקורי בדף השידור של האירוויזיון באתר "כאן". "כאן" פנו ליוטיוב בבקשה למחוק את החשבון המתחזה. בעקבות זאת, דווח על ידי "כאן" כי העניין ייבדק על ידה וע"י איגוד השידור האירופי, במבזק ששודר מיד לאחר התחרות. מאוחר יותר, נמסרה הודעה רשמית על ידי "כאן": "נראה כי הערב במהלך חצי הגמר הראשון נפרץ אתר כאן למספר דקות. אנו מאמינים כי המסרים לא נצפו על ידי אנשים רבים. איגוד השידור האירופאי וכאן תאגיד השידור הישראלי רואים בנושא אבטחת סייבר חשיבות רבה והנושא נמצא בבדיקה".